5 Maart: God kán waar Hy wíl. – Jan van der Watt - www.bybelkennis.co.za
Luk 1:1-28 (fokus 1:5-25 )
Die seuntjie het sy ma gevra hoe hy en sy pa gebore is – "Die ooievaar het julle gebring". "En oupa en ouma?" wou hy weet. "Die ooievaar het hulle ook gebring", kom die antwoord weer. "Sjoe, dit lyk my ons het geslagte lank geen natuurlike geboorte in die familie gehad nie?", sê die seuntjie uiteindelik moedeloos.
So van "natuurlike geboortes" gepraat: Min van die geboorteverhaal van Jesus is "natuurlik", maar dit is nie die ooievaar se skuld nie. Johannes die Doper, wat Jesus se pad moes kom voorberei, se ouers was al so oud dat Elisabet nie meer kinders kon hê nie; in elk geval nie volgens die gang van die natuur nie (1:7). Teen alle verwagting in word sy swanger en word Johannes toe gebore. Wat menslik onmoontlik gelyk het, was vir God moontlik. God kán waar Hy wíl. Dit sien ons op 'n nog wonderbaarliker manier in die verhaal van die maagdelike geboorte van Jesus. Waar God lewe wil skep, kan niemand Hom keer nie. Hy is immers die Skeppergod wat alles uit niks gemaak het.
Kyk net na God se geestelike familie vandag. In sy familie is daar nie natuurlike geboortes nie, maar sommer baie geestelike geboortes. Elkeen wat in Jesus glo word deur die Gees uit God gebore, ja, kry opnuut lewe. Dit is nie lewe wat eindig nie, maar wat jou verseker dat jy vir altyd saam met God sal wees.
Kan jy ook die verhaal van jou onnatuulike geboorte vertel? Het jy ook al ervaar dat God in 'n sondaarmens nuwe lewe gee sodat jy sy kind kon word? Het jy die ewige lewe omdat jy uit God weer gebore is?